Inte
suaze di une iniziative che si è tignude ai 25 di Fevrâr intal
Parlament european i rapresentants de Aleance Libare Europeane (EFA)
e di altris sogjets politics rapresentâts intes istituzions
comunitariis a àn jevât un apel par blocâ daurman
il sgjâf di minieris di cjarbon a cîl viert in Lusazie. Ta cheste
regjon logade a cjaval tra i lands de
Sassonie e dal Brandeburc
là che a vivin i serbians (o sorabis), o sei la uniche
minorance slave autoctone dentri dal stât todesc,
a son passe 130 i borcs e i paîs sacrificâts par permeti lis
ativitâts minerariis e centenârs i citadins che a àn vût di
bandonâ lis lôr cjasis e di trasferîsi a fuarce inaltrò.
In plui dal impat diret su la int, sui paîs e sui paisaçs di cheste
piçule nazionalitât, lis minieris a son ancje la cause di nivei di
incuinament une vore alts de tiere e de aghe e un dam pe economie
locâl, a tacâ dal turisim. La comunitât serbiane, cemût che a àn
ricuardât i siei rapresentants politics, e vîf duncje sot de menace
cuotidiane di chestis minieris. E magari cussì no, cundut che il
sisteme energjetic todesc no ‘ndi vedi bisugne, il program di
sgjâfs al varès no dome di lâ indenant, ma fintremai di incressi
almancul fin ai 2030.
Font:
EFA,
27/02/15
swe_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn plt_Latn unk